Happy-moord: Man kry borg | Maroela Media
Happy-moord: Man kry borg
Die man wat beskuldig word van die moord op Happy Sindane is Donderdag in die KwaMhlanga-landdroshof op borgtog vrygelaat.
Kol. Leonard Hlathi, woordvoerder van die polisie, sê Khuano Simon Mthimunye (58) is op borgtog van R10 000 vrygelaat en sal weer op 10 Mei in die hof verskyn. Sindane is op 1 April dood aangetref in Tweefontein. Hy is glo met klippe doodgegooi. The Star het vroeër berig dat Sindane en ŉ man oor ŉ bottel drank gestry het voor sy dood.
Sindane het in 2003 aangevoer hy is ‘n wit seun wat deur swart mense ontvoer is. Ná ‘n vier maandelange ondersoek om sy identiteit te bepaal, het die kinderhof in Bronkhorstspruit bevind dat sy naam eintlik Abbey Mziyaye is. Hy was die seun van ‘n swart huishulp, Rina Mzayiya. Die hof het bevind dat sy pa moontlik ‘n wit man was, Henry Nick, by wie Mzayiya in 1984 gewerk het.
Hy het later dieselfde jaar in die Pretoriase landdroshof verskyn op aanklag van opsetlike saakbeskadiging. Hy is in Marabastad, Pretoria, in hegtenis geneem nadat hy glo die ruite van ‘n taxi met klippe stukkend gegooi het. Die aanklag is in 2005 laat vaar nadat die taxi-eienaar aan die hof gesê het dat hy self die ruite vervang het en nie met die saak wou voortgaan nie.